Document ID: 32013R0125

KOMISSION TÄYTÄNTÖÖNPANOASETUS (EU) N:o 125/2013,
annettu 13 päivänä helmikuuta 2013,
neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta annetun asetuksen (EY) N:o 1235/2008 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 2 ja 3 kohdan, sekä 38 artiklan c ja d alakohdan,
sekä katsoo seuraavaa:
(1)
Asetuksen (EY) N:o 834/2007 33 artiklan 2 kohdan mukaisesti hyväksyttyjä kolmansia maita ja mainitun asetuksen 33 artiklan 3 kohdan mukaisesti hyväksyttyjä tarkastusviranomaisia tai -laitoksia koskevan valvonnan parantamiseksi on aiheellista lisätä kyseisten hyväksyttyjen kolmansien maiden kanssa tehtävää yhteistyötä. Sen vuoksi olisi mahdollistettava kokemuksenvaihto sallimalla tarkkailijoiden osallistua paikalla tehtäviin tarkastuksiin.
(2)
Vastaavuusjärjestelmän täytäntöönpanosta saatu kokemus osoittaa, että on tarpeen täsmentää, että jalostetut maataloustuotteet ja kaikki tällaisten tuotteiden ainesosat, jotka tuodaan kolmannesta maasta, jonka tarkastusviranomaiset tai -laitokset on hyväksytty asetuksen (EY) N:o 834/2007 33 artiklan 3 kohdan mukaisesti, on asetettava vastaavuustarkoituksessa hyväksyttyyn valvontajärjestelmään unionin lainsäädännön mukaisesti.
(3)
Kokemus on osoittanut, että tuotteen luonnonmukaisuuteen vaikuttavien säännösten rikkomisten tai sääntöjenvastaisuuksien tapauksissa sovellettavien seuraamusten tulkinnassa saattaa ilmetä vaikeuksia. Lisävaikeuksien välttämiseksi sekä neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta 8 päivänä joulukuuta 2008 annetun komission asetuksen (EY) N:o 1235/2008 (2) ja luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5 päivänä syyskuuta 2008 annetun komission asetuksen (EY) N:o 889/2008 (3) välisen yhteyden selventämiseksi on syytä palauttaa mieliin jäsenvaltioiden tarkastusviranomaisten tai -laitosten velvollisuudet asetuksen (EY) N:o 834/2007 33 artiklan 2 kohdan mukaisesti hyväksytyistä kolmansista maista tai kolmansista maista, joiden tarkastusviranomaiset tai -laitokset on hyväksytty mainitun asetuksen 33 artiklan 3 kohdan mukaisesti, tuotavien sellaisten tuotteiden suhteen, jotka eivät vastaa vaatimuksia. Lisäksi olisi selkeytettävä komission, jäsenvaltioiden ja hyväksytyn kolmannen maan toimivaltaisen viranomaisen tai hyväksytyn tarkastusviranomaisen tai -laitoksen välistä sääntöjenvastaisuuksia koskevaa tietojenvaihtoa.
(4)
Tuotavien luonnonmukaisten tuotteiden valvonnan parantamiseksi jäsenvaltioiden olisi ilmoitettava toisille jäsenvaltioille ja komissiolle kustakin asetuksen (EY) N:o 1235/2008 19 artiklan mukaisesti myönnetystä luvasta 15 päivän kuluessa kyseisen luvan myöntämispäivästä.
(5)
Asetuksen (EY) N:o 1235/2008 liitteessä III on luettelo kolmansista maista, joiden luonnonmukaisten maataloustuotteiden tuotantojärjestelmä ja valvontatoimenpiteet on todettu asetuksen (EY) N:o 834/2007 vaatimuksia vastaaviksi. Komissio on saanut kyseisen liitteen viimeisimmän muuttamisen jälkeen kolmansilta mailta uusia tietoja, joiden perusteella mainittuun luetteloon olisi tehtävä joitakin muutoksia.
(6)
Intian osalta tunnustettua vastaavuutta sovelletaan Intiassa viljeltyihin jalostamattomiin kasvituotteisiin ja elintarvikkeiksi tarkoitettuihin jalostettuihin maataloustuotteisiin. Intian toimivaltainen viranomainen on kuitenkin antanut komissiolle tiedoksi jalostettuja tuotteita koskevat uudet ohjeet, jotka eivät ole yhdenmukaisia niiden edellytysten kanssa, joiden perusteella Intian vastaavuus tunnustettiin. Näiden tietojen perusteella Intiaa koskevia erittelyjä olisi muutettava poistamalla elintarvikkeiksi tarkoitettuja jalostettuja maataloustuotteita koskeva viittaus.
(7)
Japanin osalta tunnustettua vastaavuutta sovelletaan Japanissa viljeltyihin jalostamattomiin kasvituotteisiin ja elintarvikkeiksi tarkoitettujen jalostettujen maataloustuotteiden ainesosiin. Japani on esittänyt komissiolle vastaavuuden tunnustamista koskevan pyynnön myös sellaisten elintarvikkeiksi tarkoitettujen jalostettujen maataloustuotteiden osalta, joiden valmistukseen käytetyt ainesosat on tuotu maista, joiden vastaavuuden Japani on tunnustanut. Näiden tietojen tarkastelun ja Japanin viranomaisten kanssa käytyjen keskustelujen perusteella voidaan päätellä, että kyseisessä maassa sovellettavat, elintarvikkeiksi tarkoitettuja jalostettuja maataloustuotteita, joiden valmistukseen on käytetty tällaisia tuotuja ainesosia, koskevat tuotanto- ja tarkastussäännöt vastaavat asetuksessa (EY) N:o 834/2007 vahvistettuja sääntöjä. Tämän vuoksi Japanin osalta tunnustettua vastaavuutta olisi sovellettava myös sellaisiin elintarvikkeiksi tarkoitettuihin jalostettuihin maataloustuotteisiin, joiden valmistukseen käytetyt ainesosat on tuotu Japanin vastaaviksi tunnustamista maista.
(8)
Asetuksen (EY) N:o 1235/2008 liitteessä IV on luettelo tarkastuslaitoksista ja -viranomaisista, joilla on toimivalta tehdä tarkastuksia ja myöntää sertifikaatteja kolmansissa maissa vastaavuustarkoituksessa. Komission kyseisessä liitteessä mainituilta tarkastuslaitoksilta ja -viranomaisilta saamien uusien tietojen perusteella mainittuun luetteloon olisi tehtävä joitakin muutoksia.
(9)
Komissio on tarkastellut asetuksen (EY) N:o 1235/2008 liitteessä IV olevaan luetteloon sisällyttämistä koskevia, 31 päivään lokakuuta 2012 mennessä esitettyjä pyyntöjä. Luetteloon olisi sisällytettävä sellaiset tarkastuslaitokset ja -viranomaiset, joiden voidaan kaikkien saatujen tietojen tarkastelun perusteella päätellä täyttävän asianomaiset vaatimukset.
(10)
Sen vuoksi asetusta (EY) N:o 1235/2008 olisi muutettava.
(11)
Jotta varmistetaan joustava siirtyminen hyväksyttyjen kolmansien maiden ja hyväksyttyjen tarkastuslaitosten ja -viranomaisten muutettujen luetteloiden käyttöön, olisi asetuksen (EY) N:o 1245/2008 liitteen III ja IV muutosten soveltamiselle asetettava myöhempi määräaika.
(12)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1235/2008 seuraavasti:
1)
Lisätään 8 artiklan 3 kohtaan toinen alakohta seuraavasti:
”Komissio voi pyytää muiden asetuksen (EY) N:o 834/2007 33 artiklan 2 kohdan mukaisesti hyväksyttyjen kolmansien maiden asiantuntijoita osallistumaan tarkkailijoina paikalla tehtävään tarkastukseen.”
2)
Lisätään 13 artiklan 4 kohdan ensimmäiseen alakohtaan c alakohta seuraavasti:
”c)
se on varmistanut asetuksen (EY) N:o 834/2007 33 artiklan 3 kohdan mukaisesti hyväksyttyjen tarkastuslaitosten osalta, että sertifikaatin kattamat tuotteet ja, kun kyseessä ovat elintarvikkeiksi ja rehuiksi tarkoitetut jalostetut maataloustuotteet, kaikki tällaisten tuotteiden luonnonmukaiset ainesosat ovat mainitun asetuksen 33 artiklan 2 kohdan mukaisesti hyväksytyn kolmannen maan tarkastusviranomaisen tai -laitoksen tai mainitun asetuksen 33 artiklan 3 kohdan mukaisesti hyväksytyn tarkastusviranomaisen tai -laitoksen sertifioimia tai että ne ovat tuotettuja ja sertifioituja unionissa mainitun asetuksen mukaisesti. Sen on komission tai jäsenvaltion toimivaltaisen viranomaisen pyynnöstä viipymättä toimitettava luettelo kaikista luonnonmukaisen tuotantoketjun toimijoista sekä toimivaltaisista viranomaisista tai tarkastuslaitoksista, joiden valvonnassa kyseiset toimijat harjoittavat toimintaansa.”
3)
Muutetaan 15 artikla seuraavasti:
a)
Korvataan 2 kohdan ensimmäinen alakohta seuraavasti:
”Jos asetuksen (EY) N:o 834/2007 33 artiklan 2 kohdan mukaisesti hyväksytyistä kolmansista maista tuotavien luonnonmukaisten tuotteiden tai mainitun asetuksen 33 artiklan 3 kohdan mukaisesti hyväksyttyjen tarkastusviranomaisten tai -laitosten valvomien tuotavien luonnonmukaisten tuotteiden osalta epäillään samassa asetuksessa säädettyjen vaatimusten noudattamiseen liittyvää säännösten rikkomista tai sääntöjenvastaisuutta, tuojan on toteutettava kaikki tarvittavat toimenpiteet asetuksen (EY) N:o 889/2008 91 artiklan 1 kohdan mukaisesti, sanotun kuitenkaan rajoittamatta asetuksen (EY) N:o 834/2007 30 artiklan mukaisesti toteutettavien toimenpiteiden tai toimien soveltamista.”
b)
Korvataan 3 kohta seuraavasti:
”3. Jos jäsenvaltion tai kolmannen maan tarkastusviranomainen tai -laitos epäilee perustellusti asetuksen (EY) N:o 834/2007 33 artiklan 2 kohdan mukaisesti hyväksytyistä kolmansista maista tuotavien luonnonmukaisten tuotteiden tai mainitun asetuksen 33 artiklan 3 kohdan mukaisesti hyväksyttyjen tarkastusviranomaisten tai -laitosten valvomien tuotavien luonnonmukaisten tuotteiden osalta samassa asetuksessa säädettyjen vaatimusten noudattamiseen liittyvää säännösten rikkomista tai sääntöjenvastaisuutta, sen on toteutettava kaikki tarvittavat toimenpiteet asetuksen (EY) N:o 889/2008 91 artiklan 2 kohdan mukaisesti ja ilmoitettava asiasta välittömästi asianomaisten jäsenvaltioiden ja kyseisten tuotteiden luonnonmukaiseen tuotantoon osallistuneiden kolmansien maiden tarkastuslaitoksille, tarkastusviranomaisille ja toimivaltaisille viranomaisille sekä komissiolle, sanotun kuitenkaan rajoittamatta asetuksen (EY) N:o 834/2007 30 artiklan mukaisesti toteutettavien toimenpiteiden tai toimien soveltamista.”
c)
Lisätään 4 kohta seuraavasti:
”4. Jos komissio ilmoittaa asetuksen (EY) N:o 834/2007 33 artiklan 2 kohdan mukaisesti hyväksytyn kolmannen maan toimivaltaiselle viranomaiselle tai saman asetuksen 33 artiklan 3 kohdan mukaisesti hyväksytylle tarkastusviranomaiselle tai -laitokselle, että se on saanut jäsenvaltiolta ilmoituksen, jossa tämä esittää perustellun epäilyn asetuksessa (EY) N:o 834/2007 tai tässä asetuksessa säädettyjen vaatimusten noudattamiseen liittyvästä säännösten rikkomisesta tai sääntöjenvastaisuudesta tuotavien luonnonmukaisten tuotteiden osalta, kyseisen toimivaltaisen viranomaisen, tarkastusviranomaisen tai tarkastuslaitoksen on selvitettävä epäillyn säännösten rikkomisen tai sääntöjenvastaisuuden alkuperää ja ilmoitettava komissiolle ja alkuperäisen ilmoituksen tehneelle jäsenvaltiolle selvityksen tuloksista ja toteutetuista toimista. Nämä tiedot on toimitettava 30 kalenteripäivän kuluessa komission alkuperäisen ilmoituksen lähettämispäivästä.
Alkuperäisen ilmoituksen lähettänyt jäsenvaltio voi tarvittaessa pyytää komissiota vaatimaan lisätietoja, jotka on toimitettava komissiolle ja asianomaiselle jäsenvaltiolle. Alkuperäisen ilmoituksen lähettäneen jäsenvaltion on vastauksen tai lisätietoja saatuaan joka tapauksessa tehtävä tarvittavat merkinnät ja päivitykset asetuksen (EY) N:o 889/2008 94 artiklan 1 kohdassa tarkoitettuun tietojärjestelmään.”
4)
Korvataan 19 artiklan 2 kohta seuraavasti:
”2. Jäsenvaltioiden on ilmoitettava toisille jäsenvaltioille ja komissiolle kustakin tämän artiklan mukaisesti myönnetystä luvasta 15 päivän kuluessa luvan myöntämisestä ja sisällytettävä ilmoitukseen tiedot asianomaisista tuotantostandardeista ja valvontajärjestelyistä.”
5)
Muutetaan liite III tämän asetuksen liitteen I mukaisesti.
6)
Muutetaan liite IV tämän asetuksen liitteen II mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sen 1 artiklan 5 ja 6 kohtaa sovelletaan kuitenkin 1 päivästä huhtikuuta 2013.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä helmikuuta 2013.

Labels: 17
5
3
6
18